**Jegyzőkönyv**

**a Magyar Lovas Szövetség**

**Távlovagló- és Távhajtó Szakágának**

**évadnyitó és tisztújító szakági gyűléséről**

**2018.01.20., 10.00, Budapest, Istvánmezei út 1-3., Magyar Sport Háza**

Mihók Csaba, köszöntőjét követően, megállapítja, hogy a szakági gyűlés határozóképessé vált a közzétett meghívóban rögzített időpontot kötető egy órán belül (Alapszabály, 16.§(2)). 26 szavazásra jogosult egyesület törvényes képviselői közül 21 jelent meg, vagy képviselteti magát meghatalmazottal a közgyűlésen. Levezető elnöknek a közgyűlés egyhangúan megszavazta dr. Tamás Zsoltot. Szavazat számláló bizottság tagjai (20 igennel, 0 nem szavazattal és 1 tartózkodással) : Fekete Róbert, Pék László Lajos, és dr. Tamás Zsolt. Jegyzőkönyvvezetőként Marcsó Zsófiát egyhangúan megválasztják (hitelesít dr. Kárpáti Eszter, dr. Varga Katalin).

Levezető elnök : Ismerteti a meghívóban közölt napirendet.

A szakági gyűlés – rövid tárgyalást és vitát követően - egyhangúan a napirend sorrendjének megváltoztatása mellett döntött, azzal, hogy a szakbizottság összetételére és számára vonatkozó vitát és döntést tárgyalja meg először (1. napirendi pont), majd ezt követően a Magyar távlovagló- és távhajtó szabályzat (továbbiakban: Szabályzat) módosítása kerül megvitatásra (2.napirendi pont). Harmadik napirendi pontként a szakági gyűlés a jelölő bizottság beszámolóját hallgatja meg, negyedik napirendi pont a jelölőlisták felállítása, szakági elnök, továbbá elnökségi tagok megválasztása lesz. Ötödik napirendként a gyűlés a versenynaptár tervezetet tárgyalja.

**1./ napirendi pont : Szakbizottság létszámára és összetételére vonatkozó kérdések**

Levezető elnök tájékoztatja a szakági gyűlést, hogy az évzáró gyűlésen felvetett, szakbizottság létszámára vonatkozó kérdésben több javaslat érkezett. Többen három, többen öt tagú szakbizottságra tettek javaslatot. Javaslat érkezett arra is, hogy a szakági elnök továbbá öt szakbizottsági tag irányítsa a szakágat a jövőben.

Varga Károly: Javaslom, hogy a megválasztásra kerülő szakági elnök dönthessen a szakbizottság létszámáról.

Levezető elnök : Tájékoztatom a javaslattevőt és a gyűlést, hogy a tagok megválasztása egyértelműen és közvetlenül a szakági gyűlésre tartozik, és a választás lebonyolításának módjából egyértelműen kitűnik, hogy az elnök nem dönthet az elnökség létszámáról.

Ballabás Kata : Javaslom, hogy az elnökség legyen a lehető legbővebb, ezért hét főt megválasztására teszek javaslatot.

Molnár Lajos : Javaslom, hogy három főből álljon az elnökség, az elnökkel együtt.

Feketéné Wachtler Kata : Véleményem szerint öt tagból és az elnök személyéből kell állnia az elnökségnek.

Mihók Csaba : A szakág létszáma nem teszi azt szükségesség, hogy nagyobb testület irányítsa, a célszerű működéshez a legalkalmasabb a három fős (elnökkel együttes) létszám.

*A valamennyi javaslat tárgyalásával és szavazásra történő bocsátásával a szakági gyűlés egyhangúan egyetértett.*

Fekete Róbert : Javaslom, hogy a Szövetségi kapitány függetlenül attól, hogy tagja vagy nem tagja a szakbizottságnak , részt vehessen az elnökségi gyűléseken, és szavazati jogosultságot kaphasson a nemzetközi versenyeket érintő kérdésekkel kapcsolatban.

*A javaslat tárgyalásával és határozatként történő szavazásra bocsátásával a szakági gyűlés egyhangúan egyetértett.*

Ezt követően szakági gyűlés 12 igen, 5 tartózkodás, 4 nem szavazattal meghozta az alábbi

**1/2018. sz. határozatot**

***A szövetségi kapitány függetlenül attól, hogy tagja vagy nem tagja a szakbizottságnak, részt vesz a szakbizottsági üléseken és szavazati jogot kap a nemzetközi versenyeket érintő kérdésekkel kapcsolatban.***

Ezt követően a szakági gyűlés a szakbizottság létszámával kapcsolatban érkezett javaslatokról szavaz.

Három szakbizottsági tag (az elnökkel együtt): 8 igen szavazattal elvetésre került.

Három szakbizottságitag és az elnök (4tag): 11 igen szavazat, 1 tartózkodás, 8 nem szavazat

Öt szakbizottsági tag (az elnökkel együtt) : kilenc igen szavazattal elvetésre került

Öt szakbizottsági tag és az elnök (6tag), valamint hét főből álló szakbizottság javaslat vonatkozásában a szakági gyűlés, az előző szavazási eredményekre tekintettel mellőzte a szavazást.

A szakági gyűlés a 12 igen szavazat, 1 tartózkodás, 8 nem szavazat meghozta az alábbi

**2/2018.sz. határozatot**

**A szakági gyűlés a szakbizottság létszámát 4 főben - az elnök és három elnökségi tag – határozza meg.**

**2./ napirendi pont : A Magyar távlovagló- és távhajtó szabályzat módosítása**

***I. FEI szabálymódosítások átvétele***

Dr. Varga Katalin: ismerteti a FEI szabályváltozásokat, amik 2019.01.01-én lépnek életbe. Utal egyebekben arra, hogy a változások közzététele a honlapon megtörtént, így azokat az egyesületek megtekinthették. A hasonló szabálymódosítások az eddigi gyakorlatnak is megfelelően automatikusan átvezetésre kerülnek a hazai szabályzatban. Ilyenek jelenleg – példálózó felsorolás – a 20 km/h feletti átlagsebességet elért ló pihenő idejének 7 nappal történő meghosszabbítása, a 70 kg súlyhatár bevezetése, a versenystruktúra átalakítása és az 5\* verseny bevezetése.

A szakági gyűlés 20 igen, 1 tartózkodás, 0 nem szavazattal meghozta az alábbi

**3/2018.sz. határozatot**

**A szakági gyűlés a hivatalos honlapon (jelen közgyűlést megelőzően) közzétett, 2019.01.01. napjától hatályos FEI szabályváltozások átvezetését a Szabályzatba 2019.01.01. napi hatálybalépéssel elfogadja.**

***II. Csapatbajnokság kérdései***

Dr. Varga Katalin: Ahhoz, hogy beillesztésre tudjon kerülni a (korábbi) szakági gyűlés által felvetett javaslat, törlésre kell kerülnie a szabályzat következő szakaszának, amely ténylegesen kiüresedett fogalmat takar: *89. § (6) Az egyesületek közt zajló versenyben egy egyesülethez kell besorolni azokat a pontokat, melyeket az egyesület sportolói országos bajnoki futamokon szereztek, bármilyen távon és kategóriában.* Az egyesületek nagy részének lovasai életében szerepe nincsen, formális szerepet lát el. A csapatverseny a valós csapatmunkát díjazná, és az élethez igazítaná a szabályokat. Ugyanakkor egy egyesület természetesen alkothat csapatot továbbra is.

A szakági gyűlés 20 igen, 1 tartózkodás, 0 nem szavazattal meghozta az alábbi

**4/2018.sz. határozatot**

**A szakági gyűlés a Szabályzat jelenlegi 89.§ (6) bekezdését 2018. március 1. hatállyal törli.**

Dr. Varga Katalin: A felvetett javaslattal kapcsolatosan több lehetőség került kidolgozásra

1. **verzió: Csapatbajnokság és Év tenyésztője**

**Javaslat:**

*59/A.§ (1) A magyar távlovagló csapatbajnokságban azok az X fős csapatok vehetnek részt, melyek tárgyév március 1. napjáig a csapat nevezését a Szakág elnökénél leadják. A nevezésnek tartalmaznia kell a csapat nevét, a csapat tagjainak nevét, igazolási számát és a kapcsolattartó személy megjelölését.*

 *(2) Csapattag lehet minden versenyző, aki a tárgyévre távlovas licence-szel rendelkezik, függetlenül attól, hogy junior vagy felnőtt. Minden lovas csak egy csapatnak, vagy ménesnek lehet tagja.*

*59/B.§ Az Év Tenyésztője cím nyertesét a II. számú melléklet alapján gyűjtött pontok szerint hirdeti ki a Szakbizottság a tárgyévi bajnokavatón. A II. számú mellékletben a verseny távjának megfelelően meghatározott számú pontot kap a tenyésztő a tárgyévet megelőző év bajnokavatójának napjától a tárgyév bajnokavatójának a napjáig eltelt időszakban az általa tenyésztett lovak által sikeresen teljesített, bárhol megrendezett, bármilyen kategóriájú, de legalább 40 km-es távú versenyért . A tenyésztő által tenyésztett lónak minősül a ló, ha a Magyar Lovassport Szövetség nyilvántartásában az adott tenyésztő szerepel a ló tenyésztőjeként.*

A javaslat értékeli a csapatokat, és értékelné a legjobb tenyésztőt. A kettő szét lenne választva, a tenyésztő nem függene a lovasoktól, a lovasok pedig azzal állhatnának csapatba, akivel eredményesen együtt tudnak dolgozni.

1. **verzió: Csak csapatbajnokság**

**Javaslat:**

*59/A.§ (1) A magyar távlovagló csapatbajnokságban azok az X fős csapatok vehetnek részt, melyek tárgyév március 1. napjáig a csapat nevezését a Szakág elnökénél leadják. A nevezésnek tartalmaznia kell a csapat nevét, a csapat tagjainak nevét, igazolási számát és a kapcsolattartó személy megjelölését.*

*(2) Csapattag lehet minden versenyző, aki a tárgyévre távlovas licence-szel rendelkezik, függetlenül attól, hogy junior vagy felnőtt. Minden lovas csak egy csapatnak lehet tagja.*

Ebben a javaslatban csak a lovasok csapatait értékelné, a tenyésztők nem jutnának szerephez.

Felvetődött, hogy a távhajtók ebből a versenyből ki lennének zárva, azért javaslat merült fel az 59/A.§ kiegészítésére akként, hogy a távhajtók a lovasokkal egyenlő feltételekkel vehessenek részt a csapatversenyben.

A szakági gyűlés a 2.sz. javaslatot (csak csapatverseny) bevezetését 1 igennel, 1 tartózkodással és 19 nemmel elvetette.

A szakági gyűlés 18 igen, 2 tartózkodás, 1 nem szavazattal meghozta az alábbi

**5/2018.sz. határozatot**

**A szakági gyűlés a Szabályzatot 2018. március 1. hatállyal a Csapatbajnokság és Év tenyésztője díj kiírással módosítja, az alábbi szakaszok beiktatásával:.**

**59/A.§ (1) A magyar távlovagló és távhajtó csapatbajnokságban azok az X fős csapatok vehetnek részt, melyek tárgyév március 1. napjáig a csapat nevezését a Szakág elnökénél leadják. A nevezésnek tartalmaznia kell a csapat nevét, a csapat tagjainak nevét, igazolási számát és a kapcsolattartó személy megjelölését.**

 **(2) Csapattag lehet minden versenyző, aki a tárgyévre távlovas licence-szel rendelkezik, függetlenül attól, hogy junior vagy felnőtt, távlovas vagy távhajtó. Minden versenyző csak egy csapatnak, vagy ménesnek lehet tagja.**

**59/B.§ Az Év Tenyésztője cím nyertesét a II. számú melléklet alapján gyűjtött pontok szerint hirdeti ki a Szakbizottság a tárgyévi bajnokavatón. A II. számú mellékletben a verseny távjának megfelelően meghatározott számú pontot kap a tenyésztő a tárgyévet megelőző év bajnokavatójának napjától a tárgyév bajnokavatójának a napjáig eltelt időszakban az általa tenyésztett lovak által sikeresen teljesített, bárhol megrendezett, bármilyen kategóriájú, de legalább 40 km-es távú versenyért . A tenyésztő által tenyésztett lónak minősül a ló, ha a Magyar Lovassport Szövetség nyilvántartásában az adott tenyésztő szerepel a ló tenyésztőjeként.**

A szakági gyűlés ezt követően megvitatta a rendezendő versenyben résztvevő csapatok létszámára vonatkozó elképzeléseket. A írásbeli javaslatban 2-5, vagy 4-6 fő szerepelt, jelenlevők javasolták ezt meghaladóan a meghatározott számú 3, illetve 5 főben megjelölt csapatok Szabályzatban rögzíthetőségét.

A szakági gyűlés a csapat létszámát 3 főben meghatározó javaslatot 5 igen szavazattal elvetette.

A szakági gyűlés a csapat létszámát 5 főben meghatározó javaslatot 6 igen szavazattal elvetette.

A szakági gyűlés a csapatok számát 2-5 főben meghatározó javaslatot 15 igen 5 tartózkodás 0 nem szavazattal elfogadta, melyre tekintettel a közgyűlés az utolsó javaslat körében a szavazást mellőzte.

A szakági gyűlés egyhangúan elfogadta, hogy csapattag lehet minden versenyző, aki a tárgyévre távlovas, vagy *távhajtó* licence –szel rendelkezik

A szakági gyűlés 15 igen, 5 tartózkodás és 0 nem szavazattal elfogadta

**6/2018.sz. határozatot**

**A szakági gyűlés a csapatversenyben résztvevő csapatok létszámát 2-5 főben állapítja meg és beilleszteni rendeli az 5/2018.sz. határozattal megállapított 59/A.§ (1) szövegébe.**

Pontozás

dr.Varga Katalin : Itt a javaslati verziók egymással kombinálhatók is, többet készítettem elő.

1. **javaslat**

*89/A.§ A magyar távlovagló csapatbajnokság során a II. számú melléklet alapján a verseny távjának megfelelő pont jár minden, a tárgyévet megelőző év bajnokavatójának napjától a tárgyév bajnokavatójának a napjáig eltelt időszakban bármely csapattag által sikeresen teljesített, bárhol megrendezett, bármilyen kategóriájú, de legalább 40 km-es távú versenyért. A csapatbajnokság győztese a legtöbb pontot összegyűjtő csapat.*

1. **javaslat**

*89/A.§ A magyar távlovagló csapatbajnokság során a II. számú melléklet alapján a verseny távjának megfelelő pont jár minden, a tárgyévet megelőző év bajnokavatójának napjától a tárgyév bajnokavatójának a napjáig eltelt időszakban bármely csapattag által sikeresen teljesített, bárhol megrendezett, bármilyen kategóriájú, de legalább 40 km-es versenyért, amennyiben az adott versenyen, vagy az adott versennyel azonos helyszínen azonos időpontban rendezett más kategóriájú versenyen legalább még egy csapattag indult. A csapatbajnokság győztese a legtöbb pontot összegyűjtő csapat.*

1. **javaslat**

*89/A.§ A magyar távlovagló csapatbajnokság során a II. számú melléklet alapján a verseny távjának megfelelő pont jár minden, a tárgyévet megelőző év bajnokavatójának napjától a tárgyév bajnokavatójának a napjáig eltelt időszakban bármely csapattag által sikeresen teljesített, bárhol megrendezett, nemzeti vagy annál alacsonyabb kategóriájú, de legalább 40 km-es távú versenyért. A nemzetközi versenyekért, bárhol is rendezzék azt, a II. számú melléklet alapján járó pontszám 1,5- szerese jár. A csapatbajnokság győztese a legtöbb pontot összegyűjtő csapat.*

1. **javaslat**

*89/A.§ A magyar távlovagló csapatbajnokság során a II. számú melléklet alapján a verseny távjának megfelelő pont jár minden, a tárgyévet megelőző év bajnokavatójának napjától a tárgyév bajnokavatójának a napjáig eltelt időszakban bármely csapattag által sikeresen teljesített, bárhol megrendezett, bármilyen kategóriájú, de legalább 40 km-es távú versenyért. Pontokat gyűjteni legfeljebb annyi lóval lehet, amennyi a csapattagok számának kétszerese. Amennyiben a tárgyévben a csapattagok ennél több lóval neveznek, a létszámhatár elérése után új lóval történt versenyek után nem jár pont. A csapatbajnokság győztese a legtöbb pontot összegyűjtő csapat.*

A szakági gyűlés által lefolytatott vita eredményeképpen határozati javaslatként az 1. javaslatban foglaltak kerültek szavazásra.

A szakági gyűlés 17 igen, 0 tartozkodás és 0 nem szavazattal meghozta az alábbi

**7/2018.sz. határozatot**

**A szakági gyűlés a Szabályzatba 2018. március 1. hatállyal az alábbi szakaszt beiktatja:**

**89/A.§ A Magyar távlovagló és távhajtó csapatbajnokság során a II. számú melléklet alapján a verseny távjának megfelelő pont jár minden, a tárgyévet megelőző év bajnokavatójának napjától a tárgyév bajnokavatójának a napjáig eltelt időszakban bármely csapattag által sikeresen teljesített, bárhol megrendezett, bármilyen kategóriájú, de legalább 40 km-es távú versenyért. A csapatbajnokság győztese a legtöbb pontot összegyűjtő csapat.**

***III. Minősítések változtatása:***

dr.Varga Katalin :Eddig a nemzetközi versenyek után a magyar pontrendszerben kapható pontok kétszeresét kaphatták a lovasok. A szabályozás több vonatkozásban is idejét múlt, az Első Osztályú Sportoló minősítéssel túl sokan rendelkeznek, ezért az elértéktelenedhetett. Átgondolásra szorul a teljes rendszer.

A szakági gyűlés rövidebb vita után határozati javaslatként elfogadta, hogy a nemzetközi versenyek sikeres teljesítésért járó pontok a magyar pontrendszerben kapható értékek másfélszeresét tegyék ki.

A távlovas minősítés megszerzésének határainak felemelésével a közgyűlés egyetértett, a 2017. évben hatályos határ fennmaradása mellett 5 voksoltak (elvetett javaslat).

Tóth József : Javaslom a ponthatár felemelését 500 pontra.

dr.Varga Katalin : A 350 pont megállapítását javaslom.

A szakági gyűlés 11 igen, 5 tartózkodás, 4 nem szavazattal meghozta az alábbi

**8/2018.sz. határozatot**

**A szakági gyűlés a szabályzat II. számú mellékletének „Minősítések” címének „Lovasok minősítése” alcím alatti jelenlegi szövegét 2018. március 1. hatállyal az alábbiak szerint módosítja:**

Lovasok minősítése:

**I. osztályú sportoló 350 pont fölött**

**II. osztályú sportoló 300-349 pont között**

**III. osztályú sportoló 260-299 pont felett.**

**A versenyző pontjait a bajnokság versenyein elért pontokból, valamint a FEI minősítésű nemzetközi versenyeken elért pontokból adódnak össze úgy,** **hogy a FEI versenyeken elért eredményekért a táblázat szerint járó pontok 1,5-szerese jár..**

**A minősítésnél a lovas teljesítménye számít, függetlenül attól, hogy hány lóval és milyen kategóriájú versenyen érte el az eredményt.**

***IV. Többnapos versenyek***

dr.Varga Katalin: A szabályzatban egyszerűen nincs rögzítve több napos verseny rendezésének lehetősége. Egyszerű kiegészítéssel orvosolható. A külföldön szerzett tapasztalatok szerint azonban szükséges lenne, színesítheti a lehetőségeket.

A szakági közgyűlés 19 igen, 0 tartózkodás, 1 nem szavazattal meghozta az alábbi

**9/2018.sz. határozatot**

**A szakági gyűlés a** **több napos versenyek rendezésének lehetőségét megállapítja, a Szabályzat vonatkozó pontjait (89. § (1), 89.§ (4), II. sz. melléklet) 2018. március 1. hatállyal ilyen értelemben módosítja.**

***V. Súlykorlát***

dr.Varga Katalin : A FEI 2019.01.01-től súlyhatárt 70kg-ra csökkenti 2019.01.01. -től. A hosszú távú versenyeken az eddigi 75kg-ról a súlyhatár 70kg-ra csökken, kérdéses, hogy mikortól kerüljön bevezetésre. Javaslom, az átállás miatt, hogy ez Magyarországon 2018.03.01. –től történjen.

A szakági közgyűlés 13 igen, 3 tartózkodás, 3 nem szavazattal meghozta az alábbi

**10/2018.sz. határozatot**

**A szakági gyűlés a szabályzat 43.§ (3) és (4) bekezdésének jelenlegi szövege helyébe 2018. március 1. napjától az alábbi szöveget iktatja be:**

**(3) A Magyar Hosszútávú Távlovas Bajnokság versenyein a (6) bekezdésnek megfelelően mért súlynak legalább 70 kg-nak kell lennie. Egyéb nemzeti vagy annál alacsonyabb kategóriájú versenyeken súlykorlát nincs.**

**(4) Junior és fiatal lovasok FEI versenyein, a magyar junior bajnokság versenyein, a Magyar Rövidtávú Távlovas Bajnokság versenyein, illetve nemzetinél alacsonyabb kategóriájú versenyekennincs súlykorlát.**

***VI. Szabályzati helyesbítések***

Dr. Varga Katalin: A Szabályzat 89. §-ának szövege az életszerűség érdekében pontosításra szorul.

A szakági közgyűlés egyhangúan meghozta az alábbi

**11/2018.sz. határozatot**

**A szakági gyűlés a Szabályzat 89. §-át 2018.március 1. hatállyal az alábbiak szerint módosítja:**

**(6) A II. Osztályú Országos Bajnokság (OB II.) és a II. Osztályú Országos Rövidtávú Távlovas Bajnokság eredményeit a versenyzőnek az egy éven belül, különböző ob II-fordulókon, a II számú mellékletnek megfelelő pontjai összeadásával, kategóriánként kell meghatározni. Egy versenyzőnek az egy évben egy kategóriában szerzett pontjai akkor adódnak össze, ha azokat legfeljebb 2 lóval gyűjtötte. Amennyiben a versenyző egy adott futamon nem kíván ob-pontokat szerezni, azt legkésőbb az előzetes állatorvosi vizsgálat után egy órával be kell jelentenie.**

**(7) A II. Osztályú Országos Távhajtó Bajnokság eredménye a versenyzők által legfeljebb összesen három lóval (az időrendben elsőként indított három lóval) az ob II-fordulókon elért helyezéseinek megfelelő pontok összege alapján alakul ki. Amennyiben egy hajtó egy adott futamon nem kíván ob-pontokat szerezni, azt legkésőbb az előzetes állatorvosi vizsgálat után egy órával be kell jelentenie. A segédhajtó személye az egyes fordulókon különbözhet.**

Az idei évtől az Országos Bajnokság II. fordulóin próbaszerűen indulhatnának 1-es fogatok is, a távhajtókra vonatkozó szabályrendszer betartásával, az erre vonatkozó részletes szabályok kidolgozásával dr. Varga Katalint bízta meg a szakági gyűlés.

**3. Napirendi pont: A jelölőbizottság beszámolója**

dr.Tamás Zsolt : Szakági elnök személyére 7 javaslat érkezett a jelölőbizottság tagjaihoz, ebből 3 jelölt vállalta a jelölést. Bartos Dezső, Bányai Béla és Mihók Csaba. Szakbizottsági tagokra 14 javaslat érkezett, ebből 10 jelölt fogadta el a jelölést. A jelöltek a következők: dr. Varga Katalin, Illés Barna, Tóth József, Ballabás Katalin, dr. Szebeni Zsolt, Molnár Lajos, Fekete Róbert, Feketéné Wachtler Katalin, Bartos Dezső és Marcsó Zsófia

A szavazás menete a következő : a szavazásra jogosultak több, mint 10% -nak szavazatával jelölő listára kerülnek a jelölést elfogadó személyek. A szavazás menete : titkos szavazással, szavazó lapokon. A szavazó lapok kiállítása alatt az elnökjelöltek összefoglalhatják elképzeléseiket a következő négy év munkájáról a szakági gyűlés számára, ezt követően kerül sor a szavazás lebonyolítására.

**4. Napirendi pont: Jelölőlisták felállítása, szakbizottság elnökének és tagjainak megválasztása**

Bartos Dezső : Bejelentem, hogy jelölést elfogadó nyilatkozatomat visszavonom.

Nyílt szavazást követően az elnöki jelölőlistájára felkerült Bányai Béla és Mihók Csaba, a szavazásra jogosultak több, mint 10% -nak szavazatával.

Nyílt szavazást követően elnökségi tagként jelölési listára került:dr. Varga Katalin, Illés Barna, Tóth József, Ballabás Katalin, dr. Szebeni Zsolt, Molnár Lajos, Fekete Róbert, Feketéné Wachtler Katalin, Bartos Dezső és Marcsó Zsófia

*A szakági gyűlés megszakításra került (13.15. –kor), majd rövid szünet után folytatódik.*

Az elnök-jelöltek programbeszédei sorrendjét érintettek sorsolással eldöntötték.

Elnöki programbeszédek:

* **Bányai Béla** beszédében kitért az elnökiségi ülések fontosságára, melyeket legalább minden országos bajnoki forduló előtt tartana, de legalább évi négy alkalommal. A nemzetközi versenyek, illetve a szomszédos országokkal közösen rendezett versenyek szervezésére nagyobb hangsúlyt fektetne, illetve az oktatásokra, képzésekre. Szeretné, ha nagyobb média mozgalom lenne a versenyeken (helyi tv, újság). Edzőtáborok rendezésével és lebonyolításával a szövetségi kapitányt bízná meg. A költségvetés átformálását is szükségesnek látná, köztük, hogy a versenyeken a pénzdíjat, ne a szakág költségvetéséből, hanem támogatói felajánlásokból finanszírozzuk. A magyar lovassport szövetséggel a kapcsolat felerősítését is kiemelt kérdésként kezeli.
* **Mihók Csaba** beszéde elején általánosságban a lovas oktatásról szólt pár szót, hogy miért kevés a versenyzőnk, ismertette elképzeléseit, hogyan lehetne ezen változtatni, milyen járható utak lennének ennek a statisztikának a javítására. A magyar bajnokság újra élesztését tartaná fontosnak, hogy ne csak minősítsék és eladják a lovasok a lovaikat, hanem komoly versenyek legyenek a bajnoki fordulókon. Az OB I. fordulók közül legalább kettőn kellene hosszútávú versenyt hirdetni. Vissza kellene állítani a megyei versenyek rangját, melyek az utánpótlás kérdésében elsődlegesek lehetnek.

**A szakbizottság elnökének a szakági gyűlés Bányai Bélát választotta meg 14 szavazattal, míg Mihók Csaba 6 szavazatot kapott és 1 érvénytelen szavazat érkezett.**

**Szakbizottsági tagoknak a közgyűlés dr. Varga Katalint, Molnár Lajost és Ballabás Katalint választotta meg.**

**5. Napirendi pont: Versenynaptár tervezet:**

Mihók Csaba : Az Országos Bajnokság (OB I) tervezett helyszínei és időpontjai: Tiszakécske: 03.24, Cece:04.28, Solt:06.9. Bükkösd:08.25

Országos Bajnokság II. tervezett helyszínei és időpontjai: Izsák:05:26 , Mágocs:6.30 , Hetvehely:07.28, Izsák: pontos időpont még nincs

A hozzászólások során felvetődött egy, további minősítő verseny megrendezésére van lehetőség.

Feketéné Wachler Katalin : Az időjárás miatt elmaradt Mikulás –kupa helyett megrendeznénk 2018.03.03. –n egy 40 km –s és, ha módot találunk, 80 km –s minősítő versenyt.

Kárpáti Eszter : Felhívnám a figyelmet, hogy a 80 km –s táv szükségszerűen 3 körös versenyt kell, hogy jelentsen. A téli kiírásból ez hiányzott.

Fekete Róbert : Folyt tárgyalás arról, hogy még egy nemzetközi versenyt rendezhetnénk, de a finanszírozó bizonytalanná vált, így annak FEI számára történő bejelentését és az ezzel járó kockázatot nem vállaltuk.

A szakági közgyűlés 17 igen, 2 tartózkodás, 0 nem szavazattal meghozta az alábbi

**11/2018.sz. határozatot**

**A szakági gyűlés felhatalmazza a szakbizottságot, hogy a javaslatban rögzített rendezőkkel és helyszínekkel szükséges egyeztetéseket lefolytatva a véglegesítse és közzétegye a versenynaptárt**

Bányai Béla : Megköszönöm a korábbi Szakági Elnök, Mihók Csaba, valamint a szakági bizottság munkáját. Remélem, hogy továbbra is segítik a szakág jövőbeli tevékenységét, számítok közreműködésükre.

Több hozzászólás nem volt, a levezető elnök 14.45. kor a szakági gyűlést lezárta.

Budapest, 2018. január 20.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Marcsó Zsófia jegyzőkönyvvezető

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dr. Kárpáti Eszter dr. Varga Katalin

hitelesítő hitelesítő